**Cymeriadau’r Testament Newydd**

**Gwers 39 – Joseff o Arimatheia**

**Darllen:** Luc 23:44–56

**Gweddi**

Yng ngwefr y Pasg, Arglwydd, boed i ni gadarnhau ein ffydd, a bod yn ymwybodol yn oesol mai Iesu byw yw Iesu’r Atgyfodiad. Helpa ni i weld y bedd gwag, a ffordd y bywyd yn agor o’n blaenau. Amen.

**Cyflwyniad**

Roedd digwyddiad erchyll y croeshoeliad, fel pob croeshoeliad arall, yn denu tyrfa. Anodd dyfalu beth sy’n denu tyrfa felly chwaith – efallai, oherwydd bod ymwelwyr wedi dod i’r ddinas beth bynnag a bod pobl, o glywed y ddedfryd, yn chwilfrydig i weld a fyddai diweddglo dramatig i fywyd Iesu gyda’r pwerau dwyfol yn achosi golygfa eithriadol. Yn hanes y temtio, roedd Iesu wedi ymwrthod â’r syniad o neidio oddi ar binacl y deml fel ffordd o ennill y deyrnas nefol. Prin y byddai’n neidio oddi ar y groes – a hynny’n arwain at dyrfa yn hawlio ‘perfformans’ mwy dramatig mewn ychydig amser.

Bu farw Iesu, ac mae Joseff yn gofyn i Pilat am gorff Iesu, er mwyn ei gladdu yn ei fedd ei hun. Roedd yn ddyn cyfoethog i fedru prynu bedd o’r fath, ac yn ddyn crefyddol a ddisgwyliai deyrnas Dduw. Mwy na thebyg ei fod yn un o ganlynwyr dirgel Iesu. Rhoddwyd ei ddymuniad iddo, ac nid oedd yn poeni bellach beth fyddai aelodau eraill y cyngor Iddewig yn ei ddweud.

Mae lleoliad y bedd, ynghyd â Golgotha ei hun, yn ôl y sôn yn rhan o’r Eglwys Sanctaidd yn Jerwsalem. ‘The Church of the Holy Sepulchre’ yw’r enw yn Saesneg. Dywed Luc nad oedd Joseff wedi cefnogi’r bwriad i groeshoelio Iesu, a sut fyddai Luc yn gwybod hynny, oni bai i Joseff ddweud wrth rywun yn yr Eglwys Fore. Ceir llawer o gyfeiriadau ato, yn arbennig gan yr eglwys Gatholig, yn dweud iddo gael ei ganoneiddio a’i gladdu yn Ynys Wydrin (Glastonbury), Lloegr.

**Myfyrdod**

Yn y weithred anhunanol o roi Iesu yn ei fedd ei hun, gellir dyfalu ei fod yn teimlo’n euog o fethu siarad o blaid Iesu ymysg aelodau’r cyngor. Annhebyg y byddai’n disgwyl nac yn deall mai dros dro y byddai defnydd Iesu o’i ogof-fedd. Rhaid bod Joseff wedi ymweld â’r ogof-fedd yn fuan ar ôl penwythnos yr Atgyfodiad, a gweld drosto’i hun fod y bedd yn wag. Gwyddai ei fod wedi gosod y corff yn y bedd ei hun, a byddai wedi gweld nad oedd fel y gadawodd y bedd ddiwrnodau ynghynt.

Er nad oes cyfeiriadau at Joseff yn y Testament Newydd wedyn, hawlir ei fod yn un o gymuned yr Eglwys Fore. Os gwir iddo gael ei gladdu ym Mhrydain, ni chafodd ei gladdu yn y bedd a ddefnyddiodd Iesu am ddwy noson. Gellir dweud i Joseff, wrth ofyn am gorff Iesu, ddangos ei ochr yn gyhoeddus o blaid Iesu, iddo gymryd cyfrifoldeb dros gorff Iesu a’i gladdu mewn man anrhydeddus, ac iddo uniaethu ei hun â theulu’r ffydd ar ôl hynny.

Bydd amryw yn amharod i ddweud ar goedd iddynt weld Iesu fel Mab Duw, ond bod y croeshoeliad a’r Atgyfodiad wedi troi Joseff o fod yn Gristion y cysgodion i fod yn Gristion cyhoeddus. Gellir dweud iddo weithredu ei ffydd mewn ffordd unigryw. \*Rhoddodd ei fedd i Iesu’r Groes, ond rhoddodd ei fywyd i Iesu’r Atgyfodiad.\* A ellir hawlio ein bod ninnau wedi dangos ein ffydd a rhoi ein bywydau yn gwbl i Fab Duw a Gwaredwr byd?

**Gweddi**

Arglwydd, diolch am y fraint o wybod bod Iesu’n fyw a’r bedd yn wag. Wrth gofio Joseff o Arimathea heddiw, gweddïwn dros bob Cristion y cysgodion, y byddant yn meddu’r hyder i ddangos i’r byd eu bod yn arddel Iesu fel Arglwydd bywyd. Amen.

Cymer, Arglwydd, f’einioes i

i’w chysegru oll i ti;

cymer fy munudau i fod

fyth yn llifo er dy glod.

...

Cymer fy serchiadau, Iôr,

wrth dy draed ’rwy’n bwrw eu stôr;

cymer, Arglwydd, cymer fi

byth, yn unig, oll i ti.

Frances R Havergal (cyf. John Morris Jones)

**Trafod ac ymateb**

* Beth, dybiwch chi, achosai i’r dyrfa fod yn awyddus i weld croeshoelio Iesu?
* Mae’r pedwar efengylydd yn sôn yn fyr am Joseff o Arimathea. Cymharwch yr hyn a ddywedir amdano yma gan Luc, ac ym Mathew 27, Marc 15 ac Ioan 19. O ystyried bod pawb arall wedi ffoi neu’n sefyll o hirbell, a fyddai gennym ni ddewrder i anghytuno â’r Sanhedrin ac i fynd at Pilat, â digon o ofal am gorff Iesu i gynnig bedd a chludo’r corff a thalu am liain?
* Trafodwch y datganiad \*\* a’r cwestiwn olaf yn y myfyrdod.